Os verbos irregulars acabaus en -ducir son derivaus de verbos latins derivaus de DUCERE y presentan diferents trazas d'irregularidat derivadas d'a presencia d'a sonorización d'a C xorda oclusiva intervocalica latina u d'a palatalización d'a C en as silabas CE, CI. A irregularidat d'estos verbos ye pareixida a la d'o verbo decir/dicir. Tamién influyen o pareixiu con a terminación de verbos d'a tercera conchugación como nocir y as conchugacions incoativas en -eixer y en -ir. No bi n'ha estudios profundos sobre esta clase de verbos irregulars, ni dende a filolochía tradicional espanyola ni dende a filolochía que estudia l'aragonés como una luenga romanica. L'academia de l'aragonés considera que son verbos irregulars que actualment siguen o modelo de lucir y que en aragonés medieval teneban formas diferents en o present d'indicativo, en o present de subchuntivo y tamién en o participio y o pasau perfecto simple fuertes.